Diari Oficial de la Generalitat Valenciana


Sumari del DOGV 6720, del 23-02-2012 (2012/1575)

RESOLUCIÓ de 6 de febrer de 2012, del director general d'Administració Local, per la qual es publiquen els estatuts de la Mancomunitat de Servicis Socials El Comtat.
---------------------------------------------------------------------------------------------------------------------------------------------------------------------

### Dades del document

Número de DOGV
:   6720

Data del DOGV
:   23-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1575


Data del document
:   06-02-2012

Organisme emissor
:   Conselleria de Presidència

Tipus de document
:   Resolució

Descriptors 

:   * El Comtat
    * reglament intern
    * associació de municipis
    * administració local

RESOLUCIÓ de 6 de febrer de 2012, del director general d'Administració Local, per la qual es publiquen els estatuts de la Mancomunitat de Servicis Socials El Comtat. [2012/1575]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, establix que les mancomunitats de la Comunitat Valenciana adaptaran els estatuts a la nova regulació continguda en el dit text legal. La mencionada adaptació, per a adquirir eficàcia, requerix ser publicada en el Diari Oficial de la Comunitat Valenciana, d'acord amb el que establix l'article 93.4 de la Llei 8/2010.  
La Mancomunitat de Servicis Socials El Comtat ha procedit, d'acord amb el que establix l'esmentada norma, a l'adaptació dels seus estatuts a esta.  
Remesos l'expedient tramitat i els estatuts aprovats, no s'advertix en estos infracció de l'ordenament jurídic.   
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els estatuts de la Mancomunitat de Servicis Socials El Comtat el text del qual es transcriu a continuació com a annex, ja que s'ha acreditat en l'expedient la legalitat de les actuacions.  
Contra esta resolució, que no posa fi a la via administrativa, podran els interessats interposar recurs d'alçada davant del superior jeràrquic del director general d'Administració Local en el termini d'un mes, comptador des de l'endemà de la publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no es pot interposar recurs en via administrativa d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.   
  
  
València, 6 de febrer de 2012.- El director general d'Administració Local: Vicente Saurí Martí.  
  
  
ESTATUTS DE LA MANCOMUNITAT DE SERVICIS SOCIALS EL COMTAT  
  
Article 1. Municipis que integren la Mancomunitat  
1. Els municipis de Cocentaina, Alcoleja, Millena, Benasau, Balones, Quatretondeta i Benimassot, tots estos de la província d'Alacant, a l'empara d'allò disposat en l'ordenament jurídic vigent, han acordat constituir-se en mancomunitat voluntària de municipis per a l'organització i la prestació en forma mancomunada dels servicis, programes o les activitats de la seua competència que es recullen en este estatut.  
  
2. La Mancomunitat té personalitat i capacitat jurídica per a l'acompliment dels seus fins específics.  
3. La Mancomunitat es constituïx per temps indefinit.  
  
Article 2. Denominació i seu  
La Mancomunitat que es constituïx es denominarà El Comtat i té la seu pròpia en el centre social del municipi de Cocentaina.  
  
Article 3. Objecte i finalitats  
1. La Mancomunitat es constituïx a l'objecte de la prestació dels següents servicis:  
- Servicis socials  
La Mancomunitat anirà fent-se càrrec gradualment de cadascun dels servicis, d'acord amb les necessitats i possibilitats, segons acorde l'òrgan plenari.  
2. La Mancomunitat podrà assumir altres servicis inclosos en l'àmbit de la competència municipal que siguen delegables, segons els termes de la legislació de l'Estat i de la comunitat autònoma vigent en cada moment.  
Respecte a l'assumpció de nous servicis, el Ple de la Mancomunitat haurà de pronunciar-se sobre les peticions dels ajuntaments en este sentit, resolent la seua viabilitat, prèviament o simultàniament a l'aprovació de la proposta per a la modificació de l'estatut necessària per a l'assumpció d'estos.  
La modificació de la Mancomunitat per canvi o ampliació del seu objecte, d'acord amb l'article 95.2.a de la Llei 8/2010, de Règim Local de la Comunitat Valenciana i la consegüent modificació d'estatuts es tramitarà d'acord amb el procediment de constitució de la mancomunitat, segons allò disposat en l'article 23 d'este estatut.  
  
3. La prestació i l'explotació dels servicis podrà realitzar-la la Mancomunitat de qualsevol de les formes previstes en l'ordenament jurídic vigent.  
4. La realització dels fins enumerats en el paràgraf primer d'este article comporta la subrogació per part de la Mancomunitat en la titularitat del servici, i li correspondrà, per tant, la gestió integral d'este, i tot el que fa referència a la imposició i l'ordenació de la taxa o taxes que puguen imposar-se.  
5. Els municipis associats podran adherir-se a la totalitat dels fins previstos o només a una part, sempre que siguen independents entre ells.  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats que li siguen conferides per la legislació vigent que afecte les entitats d'estes característiques per a l'acompliment dels seus fins.  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
- El Ple de la Mancomunitat.  
- El president.  
- El vicepresident o vicepresidents, en el seu cas.  
3. Podrà crear-se una Junta de Govern per acord de la majoria absoluta del Ple, per a l'exercici de les atribucions que li delegue el Ple o el president. Serà obligatòria la seua constitució si la Mancomunitat arriba a tindre més de 20.000 habitants.  
4. Podrà crear-se una o més comissions informatives, tenint en compte el nombre de servicis que la Mancomunitat preste. La creació i composició d'estes comissions s'acordarà en la sessió extraordinària a què es referix l'article 12.2, sense perjudici de la possibilitat d'acordar modificacions en sessions posteriors. En tot cas estaran compostes d'un màxim d'un terç del nombre legal de membres del Ple de la Mancomunitat que supose almenys el 50% dels vots, podent tindre caràcter permanent o especial.   
Serà obligatòria la seua constitució si la Mancomunitat arriba a tindre més de 20.000 habitants.  
  
Article 6. El Ple  
1. El Ple de la Mancomunitat estarà integrat pels vocals representants dels ajuntaments mancomunats.   
2. Són representants de cada ajuntament, com a primer vocal el seu alcalde o alcaldessa i, com a segon vocal un altre regidor o regidora triat pel Ple del seu respectiu ajuntament per majoria absoluta.  
  
El suplent del segon vocal serà altre regidor o regidora triat pel Ple amb els mateixos requisits i prerrogatives que el titular, al qual suplirà en totes les seues funcions en cas d'impossibilitat d'assistència d'este.  
  
3. En consideració a l'enorme diferència entre el municipi de Cocentaina i la resta de municipis mancomunats, respecte del nombre d'habitants i de les corresponents aportacions econòmiques a la Mancomunitat, es considera justificat i necessari per al correcte funcionament del Ple reajustar els vots corresponents al tram de població de més de 10.000 habitants, per tal d'aconseguir una major representativitat.  
  
Per tant, als efectes de votacions del Ple s'utilitzarà el sistema de vot ponderat, corresponent a cada municipi un nombre de vots segons l'escala següent:  
- Menys de 250 habitants: 5 vots.  
- De 251 a 1.000 habitants: 7 vots.  
- De 1.001 a 5.000 habitants: 9 vots.  
- De 5.001 a 10.000 habitants: 11 vots.  
- De 10.001 a 20.000 habitants: 50 vots.  
  
Els vots queden, doncs, repartits segons la següent taula:  
  
Municipi Total valor vot  
Cocentaina 50  
Alcoleja 5  
Millena 5  
Benasau 5  
Balones 5  
Quatretondeta 5  
Benimassot 5  
Totals 80  
   
El vot de cada ajuntament en el Ple serà emés pel seu alcalde o alcaldessa, i en cas d'absència d'este o esta, pel regidor designat com a segon vocal o bé el seu suplent.  
4. La condició de segon vocal titular o suplent es perd, excepte el cas de l'article 7 per al mandat de la corporació en funcions, en els següents casos:  
a) Finalització dels manaments de les corporacions respectives.  
  
b) Quan l'ajuntament deixe de ser membre de la mancomunitat, també deixaran de ser-ho els seus representants.  
c) Pèrdua de la condició de regidor de l'ajuntament al qual representa,   
d) Suspensió de les funcions de regidor.  
e) Renúncia.   
En estos tres últims casos, el Ple de la corporació afectada procedirà, en el termini de 10 dies, a triar un nou vocal.  
  
Article 7. Constitució del Ple de la Mancomunitat  
1. Després de la realització de les eleccions locals i dins del termini previst per la llei per a la designació de representants en òrgans col·legiats, les entitats locals hauran de nomenar el/s vocal/s i suplent/s que els representen en la Mancomunitat, i ho comunicaran a esta.  
  
2. Fins a la data de constitució del nou Ple, actuarà en funcions l'anterior i el seu president. Durant este període de temps, només es podrà dur a terme la gestió ordinària de la Mancomunitat, i en cap cas podran acceptar-se acords per als quals es requerisca una majoria qualificada.  
  
3. Transcorregut el termini perquè les entitats locals designen els vocals i dins dels tres mesos següents a la data de constitució dels ajuntaments, el president en funcions convocarà sessió plenària per a la constitució del Ple i elecció dels òrgans de govern. Si no es convoca esta sessió en el termini assenyalat, quedarà automàticament convocada per a l'últim dia hàbil d'este termini, a les 20 hores, en la seu de la Mancomunitat. El secretari de la Mancomunitat remetrà l'avís corresponent a esta convocatòria automàtica a tots els ajuntaments membres.  
  
  
Article 8. Competències i atribucions del Ple  
1. Correspon al Ple de la Mancomunitat:  
a. Elegir i destituir el seu president.  
b. Controlar i fiscalitzar els òrgans de govern de la Mancomunitat  
  
c. Creació, estructures i règim de funcionament de les comissions informatives i Junta de Govern, en el seu cas.  
d. Fixar la periodicitat de les sessions plenàries i altres òrgans de la mancomunitat.  
e. Aprovar el reglament orgànic, les ordenances i resta de disposicions de caràcter general.  
f. Aprovar el pressupost anual, la plantilla de personal i la relació dels llocs de treball, determinar el nombre i les característiques del personal eventual.  
g. Fixar anualment, en el seu cas, les aportacions econòmiques dels municipis integrants de la Mancomunitat.  
h. Acordar les operacions de crèdit o garantia, concedir quitacions o esperes i el reconeixement extrajudicial de crèdit.  
i. Determinació dels recursos propis de caràcter tributari, modificacions del pressupost, disposició de despeses en assumptes de la seua competència i l'aprovació anual de comptes.  
j. Aprovar els plans i projectes necessaris per a l'establiment, desenrotllament i gestió del servicis, programes i activitats previstes com a fins de la Mancomunitat.  
k. L'aprovació de les formes de gestió dels servicis.  
l. L'exercici d'accions administratives i judicials i la defensa en els processos incoats contra la Mancomunitat en assumptes de la seua competència.  
m. Proposar la modificació de la Mancomunitat.  
n. Aprovar la modificació de l'estatut.  
o. Aprovar la separació o l'adhesió d'algun municipi a la Mancomunitat.  
p. Acordar la dissolució de la Mancomunitat i nomenar els vocals de la comissió liquidadora, i també l'aprovació de la proposta efectuada per esta.  
q. La resta que li siguen atribuïdes en el present estatut.  
r. La resta d'atribucions que la legislació de règim local li atribuïx al Ple de la corporació.  
2. El Ple podrà delegar en el president les atribucions previstes en el punt j, així com les modificacions del pressupost i l'aprovació d'operacions de crèdit, en els termes que disposen les bases d'execució del pressupost.  
  
Article 9. Nomenament del president  
1. El president de la Mancomunitat serà elegit pel Ple d'esta entre els seus membres, per majoria absoluta dels vots.  
2. Podran ser candidats a la Presidència tots i cadascun dels vocals que componen el Ple.  
3. Si cap candidat no obté majoria necessària en la primera votació, es realitzarà una segona votació en la mateixa sessió, entre els dos candidats que hagueren obtingut major nombre de vots. Resultarà elegit aquell dels dos que obtinga un major nombre de vots. En cas d'empat, resultarà elegit el de major edat.  
4. La duració del mandat del president coincidirà amb el de la respectiva corporació, qualsevol que siga la data de la seua designació.  
5. El president deixarà de ser-ho:  
a. En perdre la seua condició de vocal  
b. Per renúncia al càrrec de president, sense perdre la condició de vocal, que haurà de formular per escrit davant el Ple de la Mancomunitat, el qual adoptarà acord de coneixement i procedirà, en la mateixa sessió o en una altra que es convoque dins els 10 dies següents, a triar un nou president.  
c. Pels mateixos procediments i requisits que la legislació electoral establix per a la moció de censura o la qüestió de confiança dels presidents de les corporacions locals.  
  
Article 10. Vicepresidents  
El president designarà entre els membres del Ple de la Mancomunitat, dos vicepresidents que el substituiran per ordre de nomenament en cas d'absència, vacant, malaltia o abstenció legal o reglamentària. D'estos nomenaments es donarà compte al Ple en la primera sessió que celebre.  
  
Article 11. Competències i atribucions del president  
1. Corresponen al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i cloure les sessions del Ple i qualsevol altre òrgan de la Mancomunitat, i dirimir els empats amb el seu vot de qualitat.  
c) Dirigir, inspeccionar i impulsar els servicis, les obres i les activitats de la Mancomunitat.  
d) Ordenar pagaments, retre comptes i administrar els fons i béns de la Mancomunitat.  
e) Retre anualment els comptes de l'administració del patrimoni.  
  
f) Disposar despeses dins dels límits de la seua competència.  
g) Aprovar l'oferta anual d'ocupació pública, les bases de selecció del personal i exercir la direcció de personal de la Mancomunitat.  
h) Formular el projecte de pressupost de la Mancomunitat.  
i) Contractar servicis i subministrament, en els mateixos casos que la legislació de règim local atribuïx com a competència dels alcaldes, d'acord amb el procediment legalment establert.  
j) Representar la Mancomunitat en tota mena d'actes i negocis jurídics.  
k) L'exercici d'accions administratives i judicials i la defensa en els processos incoats contra la Mancomunitat en assumptes de la seua competència i en casos d'urgència, donant compte al Ple.  
l) Exercir totes les accions necessàries per al bon funcionament dels servicis de la Mancomunitat.  
m) Totes les funcions que la normativa de règim local atribuïx a l'alcalde, les no específicament atribuïdes a altre òrgan de la Mancomunitat i les que li puga delegar el Ple.  
2. El president pot delegar l'exercici de les seues atribucions, tret de la de convocar i presidir les sessions del Ple i les esmentades en els apartats a, b, g i k.  
  
Article 12. Règim de sessions del Ple  
1. El Ple funciona en règim de sessions ordinàries de periodicitat preestablerta, extraordinàries i extraordinàries i urgents.  
2. El Ple ajustarà la periodicitat de les seues sessions a allò disposat per als ajuntaments en la normativa de règim local. Dins d'este límit, correspon al Ple decidir la periodicitat d'estes sessions, i els dies i hores de la seua celebració, mitjançant acord adoptat en sessió extraordinària que haurà de convocar el president dins dels 30 dies següents al de la sessió constitutiva. Les sessions extraordinàries es celebraran quan així ho decidisca el president o ho sol·licite, almenys, una quarta part del nombre de vots. En este últim cas, els terminis per a la celebració de la sessió o la convocatòria automàtica, en el seu cas, seguiran el règim determinat en la normativa bàsica de règim local per als òrgans plenaris dels ajuntaments.  
3. Les sessions del Ple han de convocar-se almenys amb cinc dies naturals d'antelació. En la citació haurà de constar l'ordre del dia.  
4. El Ple es constituïx vàlidament amb l'assistència d'un terç del nombre legal de membres d'este, sempre que el nombre de persones assistents amb la condició de vocal no siga inferior a tres. Este quòrum haurà de mantenir-se durant tota la sessió.  
5. En tot cas, cal la presència del president i del secretari de la Mancomunitat o de qui legalment els substituïsca.  
  
Article 13. Règim d'aprovació d'acords  
1. Els acords del Ple s'adopten, per regla general, per majoria simple dels vots. Hi ha majoria simple quan el valor dels vots afirmatius és major que el dels negatius.  
2. Cal el vot favorable de la majoria absoluta del nombre de vots, per a l'adopció d'acords en les matèries següents:  
a. Proposar la modificació de la Mancomunitat, incloent l'assumpció dels nous servicis prevists en l'apartat 2 de l'article 3.  
b. Aprovar la modificació de l'estatut.  
c. Adhesió de nous membres.  
d. Acordar la dissolució de la Mancomunitat, previs els tràmits oportuns, i nomenar els vocals membres de la comissió liquidadora i aprovar la proposta efectuada per esta.  
e. Determinar la forma de gestió dels servicis.  
f. Totes les que en este estatut o en la legislació de règim local es demane la majoria absoluta dels membres del Ple dels ajuntaments.  
  
  
Article 14. Règim jurídic dels actes  
1. Els actes dels diferents òrgans de la Mancomunitat emesos en l'àmbit de les seues competències, posaran, com a regla general, fi a la via administrativa.  
2. Els municipis integrants de la Mancomunitat estaran vinculats pels acords adoptats en el compliment dels seus fins pels seus òrgans de govern. En els supòsits prevists en este estatut, o, en el seu cas, en la legislació de la comunitat autònoma valenciana, pels quals s'exigisca la ratificació pels plenaris dels ajuntaments afectats, serà necessari complir este requisit.  
3. En el municipi seu de la Mancomunitat ha d'haver-hi un registre general d'entrada i eixida de documents. Els registres de les diverses entitats locals mancomunades tindran la consideració de registres delegats dels de la Mancomunitat a tots els efectes d'entrada, eixida i presentació de documents. Tots els escrits o documents que tinguen entrada o eixida en els registres delegats es trametran dins les 24 hores següents al registre de la Mancomunitat.  
  
Article 15. Habilitats estatals  
1. La funció pública de secretaria-intervenció, que comprén la fe pública, l'assessorament legal preceptiu i el control i la fiscalització, la intervenció de la gestió econòmica i financera i pressupostària, i la comptabilitat, la tresoreria i la recaptació, s'encomanaran a un o dos persones funcionàries amb habilitació de caràcter estatal (secretari/secretària interventor/a o bé secretari/secretària i interventor/a) i es cobriran per concurs entre persones funcionàries que tinguen este caràcter, segons el que disposa l'ordenament jurídic vigent.  
  
2. Mentrestant es classifiquen reglamentàriament per l'òrgan autonòmic competent estos llocs de treball, les esmentades funcions podran ser realitzades per una o més persones funcionàries d'administració local amb habilitació de caràcter estatal d'algun dels municipis que integren la Mancomunitat, prèvia designació pel Ple d'esta.  
  
3. Una vegada creada la plaça o places, el procediment d'incorporació serà similar a allò per a la resta de les entitats locals. No obstant això, si una vegada creat i classificat es considera que el volum de servicis o recursos de la Mancomunitat és insuficient per al manteniment d'este lloc o llocs de treball, es podrà, de conformitat amb la normativa aplicable, sol·licitar l'exempció de l'obligació de mantindre'l o mantindre'ls.  
4. En este supòsit, i una vegada concedida l'esmentada exempció, les funcions reservades a habilitats estatals s'exerciran a través de la persona funcionària o funcionàries amb esta habilitació d'algun dels municipis que integren la Mancomunitat, pel servici d'assistència de la Diputació Provincial o mitjançant acumulació.  
5. La funció de tresoreria serà atribuïda a una persona funcionària amb habilitació estatal o no, de la Mancomunitat o d'algun dels ajuntaments mancomunats, segons allò disposat en l'article següent, o a algun membre del Ple de la Mancomunitat, d'acord amb la normativa vigent de règim local.  
  
Article 16. Resta de personal  
1. El Ple de la Mancomunitat aprovarà la relació de llocs de treball. Anualment, juntament amb el pressupost, aprovarà la plantilla de personal propi, d'acord amb la relació de llocs de treball aprovada. El president/a aprovarà l'oferta d'ocupació pública.  
2. La selecció i règim jurídic d'este personal, així com la provisió dels llocs de treball existents, es regirà, igual que per a la resta de les corporacions locals, per allò establert en la normativa bàsica sobre funció pública i la resta de legislació aplicable.  
3. Fins que es proveïsquen les places convocades, estes podran ocupar-se interinament, o amb personal laboral de caràcter temporal, segons les funcions, per les persones que, respectant els principis de publicitat, mèrit i capacitat, siguen oportunament seleccionades.  
4. La Mancomunitat assumirà com a propi el personal de l'Ajuntament de Cocentaina que actualment presta servicis en el departament de servicis socials, relacionats en l'annex de personal d'estos estatuts, en les mateixes condicions laborals o de servici en què es troba. Tot este personal es reintegrarà en la plantilla i relació de llocs de treball de l'Ajuntament de Cocentaina en cas de dissolució de la Mancomunitat o amortització del lloc per part d'esta.  
Al personal que, a partir de la constitució de la Mancomunitat, passe a formar part de la seua plantilla, s'aplicarà allò previst en este estatut per al cas de dissolució de la Mancomunitat (art. 29).  
Per a tot el personal (tant l'integrat com el de nou ingrés) seran d'aplicació el conveni col·lectiu i/o l'acord de condicions de treball dels funcionaris que estiguen vigents en l'Ajuntament de Cocentaina.  
  
5. Si el Ple de la corporació ho considera convenient, i en funció del volum de l'activitat de la Mancomunitat, podrà establir-se que siga el personal dels ajuntaments qui, en tot o en part, assumisca les tasques de gestió administrativa i/o tècnica de la Mancomunitat. En este cas, es determinarà en acord plenari quin personal seria necessari i quina dedicació en hores o dies es destinarà a tasques de la Mancomunitat, establint-se, en el seu cas, la compensació econòmica corresponent a favor de l'ajuntament que aporte el seu personal.  
6. El nomenament i el règim del personal eventual, si n'hi ha, serà idèntic a allò previst per a les corporacions locals per la legislació vigent.  
  
Article 17. Règim econòmic   
La hisenda de la Mancomunitat, la constituïxen els recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes i preus públics.  
d) Contribucions especials   
e) Els procedents d'operacions de crèdit.  
f) Multes.  
g) Les aportacions dels municipis mancomunats.  
h) Totes aquelles formes d'ingressos previstes o que es puguen preveure en la legislació de règim local per a les mancomunitats de municipis.  
  
Article 18. Procediment obtenció recursos  
1. Per a la imposició, l'exacció, la liquidació i el cobrament dels seus recursos, la Mancomunitat aprovarà les ordenances fiscals corresponents als diferents servicis, les quals, després d'aprovades, tindran força obligatòria en tots els municipis integrants.  
2. Correspondrà als municipis facilitar a la Mancomunitat tota la informació que calga per a la formació de padrons, les altes, les baixes i la resta de modificacions referides als contribuents afectats pels diferents servicis que constituïsquen els fins regulats en els articles anteriors.  
  
3. La Mancomunitat podrà, en tot moment, comprovar, pels seus propis mitjans, la veracitat i l'exactitud de les dades a què es referix el paràgraf anterior.  
4. Per a l'establiment de preus públics o la seua modificació, caldrà ajustar-se a allò previst en la normativa vigent.  
  
Article 19. Aportacions dels municipis  
Les aportacions de les entitats mancomunades es fixaran anualment per a cada exercici econòmic pel Ple de la Mancomunitat, i podran ser per a cada exercici econòmic de la forma següent:  
a) Una quota principal en funció de l'ús que cada entitat faça dels servicis que es presten mancomunadament. Per a la determinació d'esta quota, s'aplicaran les bases o els mòduls següents: el nombre d'habitants, el volum dels pressupostos, el consum realment efectuat, el valor/hora utilitzada i qualssevol altres factors que puguen computar-se referents al servici o l'activitat prestada. Estes bases o mòduls podran aplicar-se aïlladament o conjuntament.  
b) Una quota complementària per a atendre les despeses generals de conservació, entreteniment i administració, s'utilitzen o no els servicis, en proporció al nombre d'habitants de dret de cada municipi, segons l'última xifra de població aprovada per l'INE.  
  
Article 20. Pagament de les aportacions  
1. Les aportacions dels municipis de la Mancomunitat tenen la consideració de despeses obligatòries de pagament preferent per a les entitats mancomunades.  
2. Les aportacions econòmiques dels municipis es faran en la forma i en els terminis que determine el Ple. En el cas que algun municipi es retarde en el pagament de la quota més d'un trimestre, el president requerirà el pagament en el termini de 20 dies. Transcorregut este termini sense haver fet efectiu el dèbit, el president podrà sol·licitar als òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'ajuntament deutor a fi que les done a la Mancomunitat.  
3. Esta retenció s'entén autoritzada expressament pels ajuntaments mancomunats en el moment de l'aprovació d'este estatut, sempre que s'adjunte el certificat de descobert reglamentari en cada cas.  
  
4. Quan el deute tinga una antiguitat superior a un any, el Ple podrà acordar la suspensió de la prestació dels servicis en el municipi deutor.  
  
5. El manteniment reiterat en situació de deutor a la Mancomunitat per part d'una entitat local serà causa suficient per a la seua separació forçosa, d'acord amb l'article 27, i podran reclamar-se les quantitats degudes i les despeses derivades d'acord amb els apartats 2 i 3 d'este article.  
  
Article 21. Pressupost  
1. La Mancomunitat aprovarà anualment un pressupost, d'acord amb el que es disposa en la legislació de règim local vigent.  
  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer i dels drets amb venciment o que estiga previst fer durant el corresponent exercici econòmic.  
3. S'inclouran en el pressupost les inversions que es puguen realitzar i també les fonts de finançament.  
  
Article 22. Patrimoni  
1. El patrimoni de la Mancomunitat estarà integrat per tota classe de béns, drets i accions que legítimament adquirisquen en el moment de la seua constitució o amb posterioritat. Amb este efecte, haurà de formar-se un inventari d'acord amb les disposicions vigents en la matèria, que es revisarà anualment.  
2. La participació de cada entitat mancomunada en este patrimoni es fixarà, tant inicialment com en el futur, en funció del nombre d'habitants de dret de cada entitat, segons les últimes dades del padró aprovades per l'INE.  
No obstant això, ateses les característiques de les aportacions a la Mancomunitat, es podran tenir en compte altres factors de ponderació.  
3. Els ajuntaments mancomunats podran cedir gratuïtament l'ús de béns a la Mancomunitat, per a la prestació dels servicis propis d'esta. En este cas la Mancomunitat assumirà el cost de manteniment i conservació del bé, en tot o en part, segons es determine en l'acord de cessió i acceptació.  
Els béns cedits revertiran en tot cas a l'ajuntament que cedisca en cas d'innecessarietat per a la prestació del servici o de dissolució de la Mancomunitat o de separació d'este ajuntament de la Mancomunitat.  
  
  
Article 23. Modificació i dissolució de la Mancomunitat  
1. Es considera modificació de la Mancomunitat aquella que supose una alteració dels seus elements constitutius, que són:  
a. Objecte, competències i potestats.  
b. Òrgans de govern, i sistema de representació dels municipis en estos.  
c. Règim economicofinancer i criteris per a les aportacions dels municipis.  
d. Supòsits de dissolució de la mancomunitat.  
2. La modificació i dissolució de la Mancomunitat es durà a terme per procediment similar al de la seua constitució i s'ajustarà a les següents regles:  
a. Acord del Ple de la Mancomunitat en què es propose la modificació per majoria absoluta.  
b. Sotmetiment a informació pública del projecte de modificació per un termini mínim d'un mes, exposant anunci en el Butlletí Oficial de la Província d'Alacant i als taulers d'anuncis dels municipis mancomunats.  
c. Trasllat de l'expedient a la Diputació d'Alacant i al departament de la Generalitat Valenciana competent en matèria de règim local, perquè emeten informe sobre els aspectes que consideren rellevants.  
  
d. Aprovació pels respectius plenaris dels municipis mancomunats, per majoria absoluta del nombre legal de membres.  
e. Finalitzada la tramitació s'enviaran a l'òrgan autonòmic competent per tal que efectue el corresponent control de legalitat, dicte resolució al respecte i done publicitat a l'estatut modificat mitjançant publicació en el Diari Oficial de la Comunitat Valenciana i inscripció en el Registre d'Entitats Locals de la Comunitat Valenciana.  
3. La tramitació de la modificació de la Mancomunitat implica la correlativa modificació dels estatuts en els aspectes que resulten afectats.  
  
Article 24. Modificació dels estatuts  
1. La modificació dels estatuts sense modificació de la Mancomunitat només podrà dur-se a terme pel procediment regulat en este article quan no afecte cap dels elements constitutius de la mancomunitat.  
  
2. Esta modificació d'estatuts es durà a terme pel següent procediment:  
a. Proposta del president/a de la Mancomunitat.  
b. Sotmetiment a informació pública del projecte de modificació per un termini mínim d'un mes, exposant anunci en el Butlletí Oficial de la Província d'Alacant i els taulers d'anuncis dels municipis mancomunats.  
c. Audiència als ajuntaments mancomunats.  
d. Resolució del Ple de la Mancomunitat de les al·legacions presentades, en el seu cas, i aprovació definitiva, per majoria absoluta.  
e. Finalitzada la tramitació s'enviaran a l'òrgan autonòmic competent per tal que efectue el corresponent control de legalitat, dicte resolució al respecte i done publicitat a l'estatut modificat mitjançant publicació en el Diari Oficial de la Comunitat Valenciana i inscripció en el Registre d'Entitats Locals de la Comunitat Valenciana.  
  
Article 25. Incorporació de nous membres  
1. Per a la incorporació a la Mancomunitat d'un nou municipi cal:  
  
a) El vot favorable de la majoria absoluta dels membres de la corporació interessada, i posterior sol·licitud d'adhesió a la Mancomunitat, adreçada al president d'esta.  
b) El vot favorable de la majoria absoluta dels vots del Ple de la Mancomunitat.  
c) A partir d'ací, la incorporació de nous municipis requerirà el mateix tràmit que la modificació de l'estatut detallada en l'article anterior, i es tramitarà conjuntament amb la modificació d'este en què es faça constar el nou/s membre/s.  
2. L'aportació inicial dels municipis incorporats a la Mancomunitat, després de la seua constitució, estarà determinada:  
a) Per l'índex del patrimoni de la Mancomunitat destinat a servicis generals, per habitant dels municipis ja integrats, multiplicat pel nombre d'habitants de l'entitat que sol·licita la inclusió.  
  
b) Aportarà també la part proporcional que li corresponga del patrimoni concret assignat al servici individualitzat en què s'integra el municipi, tenint en compte els factors de ponderació de l'adquisició, que s'han d'aplicar al municipi que sol·licita la inclusió.  
  
c) Si no existix este patrimoni, aportarà la quota resultant de multiplicar la quantitat a què es referix l'article 19.b que resulte d'aplicació a dit municipi, per un nombre d'anys que no podrà excedir el cinc.   
  
Per al càlcul d'esta aportació no es tindrà en compte el valor del patrimoni cedit a la Mancomunitat pels ajuntaments mancomunats.  
  
3. La quota que resulte d'esta valoració podrà ser exigida en el moment de la incorporació de l'entitat local a la Mancomunitat o el pagament podrà quedar diferit fins a quatre anys, comptadors des de la incorporació a la Mancomunitat, per quartes parts, amb l'interés legal corresponent. També podrà diferir-se l'exigència de la quota per al supòsit de separació de dit municipi o dissolució de la Mancomunitat, meritant l'interés legal corresponent.  
4. Així mateix, haurà d'aportar totes les despeses que s'originen com a conseqüència o amb motiu de la seua inclusió en la Mancomunitat.  
  
Article 26. Separació unilateral  
Per a la separació unilateral de la Mancomunitat de qualsevol dels municipis que la integren caldrà:  
a. Acord del Ple de l'ajuntament, adoptat per majoria absoluta, comunicant a la Mancomunitat la voluntat de separar-se amb una antelació mínima d'un any.  
b. Que es trobe al corrent en el pagament de les seues aportacions i es faça càrrec de totes les despeses que s'originen amb motiu de la separació i la part del passiu concret per la Mancomunitat al seu càrrec.  
c. Informe del Ple de la Mancomunitat.  
d. L'òrgan plenari de la Mancomunitat es donarà per assabentat de la notificació, i iniciarà la tramitació de la modificació d'estatut corresponent per a fer constar la separació del municipi, sense perjudici de la liquidació econòmica corresponent.  
  
Article 27. Separació forçosa  
1. Procedirà la separació forçosa d'un municipi mancomunat en els següents supòsits:  
a. El persistent incompliment del pagament de les seues aportacions.  
b. L'incompliment d'aquelles altres actuacions necessàries per al correcte desenvolupament de la Mancomunitat a les quals estiga obligat pels estatuts.  
2. Per a la separació forçosa es seguirà el següent procediment:  
  
- Requeriment previ i per escrit per al compliment de les obligacions, amb atorgament d'un termini màxim per a fer-ho.  
- En cas d'incompliment transcorregut el termini concedit, s'adoptarà per majoria absoluta del Ple de la Mancomunitat acord de separació forçosa i es tramitarà l'expedient corresponent de modificació d'estatuts.  
  
Article 28. Liquidació per separació  
1. La separació d'una o més corporacions requerirà que estes abonen prèviament els seus deutes pendents amb la Mancomunitat, però no obligarà el Ple a efectuar la liquidació de la Mancomunitat. Este dret quedarà en suspens fins al dia de la dissolució d'esta, data en què a les corporacions separades se'ls abonarà la part alíquota que els corresponga de la liquidació dels béns de la Mancomunitat.  
2. No obstant això, en cas que el municipi o municipis separats de la Mancomunitat, hagen aportat a esta béns afectes a servicis propis, es practicarà, excepte acord amb el municipi interessat, una liquidació parcial a fi que estos elements els siguen reintegrats, sense perjudici dels drets que els puguen assistir en el moment de la liquidació definitiva per haver aportat elements d'altra naturalesa.  
3. Fora del cas de la liquidació parcial esmentada en el punt anterior, les corporacions separades tampoc no podran al·legar cap dret de propietat dels béns i servicis de la Mancomunitat, encara que estos radiquen en el seu terme municipal.  
  
Article 29. Dissolució de la Mancomunitat  
La Mancomunitat es dissoldrà per alguna de les causes següents:  
  
a) Per desaparició del fi per al qual ha estat creada.  
b) Quan ho acorden el Ple de la Mancomunitat i els ajuntaments mancomunats, amb el vot favorable de la majoria absoluta legal dels seus vots.  
c) Quan, per absorció de les competències municipals respectives, la prestació dels servicis la faça l'Estat, la comunitat autònoma o la diputació provincial.  
d) Quan com a conseqüència de la separació d'un o més municipis, la Mancomunitat deixe de ser viable.  
  
Article 30. Procediment de dissolució  
1. El procediment de dissolució serà l'establert en l'article 23.  
  
2. Acordada la dissolució pel Ple de la Mancomunitat, es nomenarà una comissió liquidadora composta pel president i, almenys, quatre vocals. S'hi integraran el secretari i l'interventor, si n'hi ha, per tal d'assessorar, amb veu, però sense vot. Igualment, podran convocar a les reunions experts determinats per a escoltar la seua opinió o preparar informes o dictàmens en temes concrets de la seua especialitat.  
3. La comissió, en un termini no superior a tres mesos, haurà de fer inventari de béns, servicis i drets de la Mancomunitat, xifrarà els seus recursos, càrregues i dèbits, i farà una llista del seu personal per a, més tard, proposar al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
També farà el calendari de les actuacions liquidadores, que no podrà excedir els sis mesos.  
4. En tot cas, verificada la integració del personal en els respectius municipis, es respectaran tots els drets de qualsevol ordre o naturalesa que este tinga en la Mancomunitat.  
La Mancomunitat mantindrà la seua personalitat jurídica mentre no siga adoptat pel Ple l'acord de liquidació i distribució del seu patrimoni, per majoria absoluta, que es publicarà en el Diari Oficial de la Comunitat Valenciana.  
  
DISPOSICIÓ ADDICIONAL  
  
A l'efecte de determinar les majories en les votacions en assumptes referits a servicis no prestats en tots els municipis membres, que requerisquen una majoria qualificada, es tindran en compte els vots efectuats pels representants dels ajuntaments en què es preste el servici, tenint la resta dels vocals veu, però no vot.  
  
DISPOSICIONS TRANSITÒRIES  
  
Primera  
Estos estatuts entraran en vigor en allò que respecta a la constitució del Ple i al seu funcionament per mitjà del sistema de vot ponderat, després de la celebració de les eleccions locals de 2011, i nova constitució dels seus òrgans de govern. Fins a eixe moment es mantindrà l'actual composició i sistema de votació.  
  
DISPOSICIÓ FINAL  
  
Per a allò no previst en este estatut s'aplicarà el que la legislació establix per a les entitats locals.  
El present estatut entrarà en vigor al dia següent de la seua publicació en el Diari Oficial de la Comunitat Valenciana.  
  
ANNEX DE PERSONAL  
  
Llocs de treballs de servicis socials  
  
  
  
  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*  
  
  
ANEXO DE PERSONAL  
  
Puestos de trabajo de servicios sociales  
  
